Elon Musk dalk hof toe gesleep oor grotredding-twietsElon Musk. Foto: AP Photo/Evan Vucci, File Elon Musk, die Suid-Afrikaans gebore sakemagnaat, kan moontlik regstappe op die lyf loop nadat hy na bewering op Twitter na een van die duikers wat betrokke was by die opspraakwekkende Thailand-reddingspoging as ŉ “pedo ou” verwys het. The Guardian berig Vernon Unsworth, ŉ Britse duiker, het bevestig hy oorweeg regstappe teen Musk oor ŉ reeks beledigende twiets wat hy meen teen hom gemik was. Musk het intussen dié twiets uitgewis. Die Twitter-bekgeveg het gekom nadat Musk ŉ miniduikboot na die Tham Luang Nang Non-grot in Thailand se Chiang Rai-provinsie gestuur het waar 12 seuns en hul sokkerafrigter vir langer as twee weke deur vloedwater vasgekeer was. ŉ Reusereddingspoging wat van die wêreld se beste reddingsduikers betrek het, is uitgevoer om die seuns te red. Die laaste seuns is Dinsdagmiddag uit die grot na veiligheid gebring. Reddingswerkers besig met die reddingsoperasie in die Tham Luang Nang Non-grot in Thailand (30 Junie 2018). Foto: Xinhua Terwyl die reddingspoging aan die gang was, het Musk ingenieurs van Tesla en SpaceX na Thailand gestuur met ŉ miniduikboot wat hulle ontwerp het. Hy het aangevoer die duikboot sal werk om die seuns uit die grot te red. Die hoof van die reddingsoperasie het egter gesê die duikboot is nie prakties vir die operasie nie. Unsworth was baie uitgesproke oor Musk se duikboot-voorstel en het daarna verwys as ŉ publisiteitsfoefie. Volgens CNN het Unsworth in die onderhoud gesê “daar is absoluut geen kans” dat die duikboot kan werk nie en dat Musk geen begrip het van hoe dit in die grot lyk en wat die omstandighede van die reddingspoging is nie. Hy het verder gesê Musk “moet sy duikboot druk waar dit seermaak”. Musk het in reaksie hierop in ŉ reeks twiets gesê hy sal ŉ video voorsien wat bewys dat die duikboot wel gebruik sou kon word om die kinders te bereik. Volgens The Guardian het hy in ŉ twiet wat op Unsworth gemik was gesê: “Sorry pedo guy, you really did ask for it.” Dié en nog ŉ twiet is later uitgevee. Unsworth wou nie veel kommentaar lewer oor die stappe wat hy van voorneme is om te doen nie, maar het wel bevestig “die saak is nie verby nie”. Hy het ook gesê hy dink mense kan nou sien “watter soort mens Musk is”. Simulating maneuvering through a narrow passage pic.twitter.com/2z01Ut3vxJ — Elon Musk (@elonmusk) July 9, 2018